Uitspraak oor #FeesMustFall-leier se appèl teen borgtog | Maroela Media
Uitspraak oor #FeesMustFall-leier se appèl teen borgtog
Mcebo Dlamini in die hof. Foto: Brenda Masilela/ANA
Mcebo Dlamini, voormalige studenteleier van die Universiteit van die Witwatersrand (Wits), het Woensdag in die hooggeregshof, wat in Palm Ridge sit, verskyn waar uitspraak gelewer is in sy appèl teen 'n vorige hofbesluit om hom borgtog te weier.
Regter Ratha Mokgoatlheng het borgtog van R2 000 aan Dlamini toegestaan. Volgens Mokgoatlheng het landdros Albertus Roux fouteer in sy uitspraak toe hy Dlamini vroeër borgtog geweier het.
Mokgoatlheng het Dlamini egter gewaarsku om nie akademiese aktiwiteite by Wits te ontwrig nie. Hy mag ook nie met getuies kontak maak of by die ondersoek inmeng nie.
Dlamini (30) staan tereg op aanklagte van openbare geweld, diefstal, opsetlike saakbeskadiging en aanranding met die opset om ernstig te beseer, nadat hy in Oktober by Wits in hegtenis geneem is.
Die staat het Dlamini se borgtogaansoek teengestaan en aangevoer hy is 'n vlugrisiko. Volgens staatsaanklaer Steven Rubin kan Dlamini na Swaziland vlug, waar hy gebore is.
Dlamini het egter aangedui hy sal nie vlug nie, aangesien hy steeds 'n student by Wits is en dat hy sy paspoort sal inhandig. Hy het verder ontken hy het 'n polisiebeampte aangerand en sê hy was die slagoffer in die situasie.